Coldea susține că a făcut precizările „având în vedere decizia procurorilor DNA de dispunere a măsurii de punere în mișcare a acțiunii penale, în dosarul cu nr. 52/1/P/2024, urmare a sesizării acestora în contextul unui denunț formulat de o persoană condamnată în prima instanță”.
„Mă consider nevinovat pentru faptele de care am fost acuzat”, afirmă Coldea. Fostul general al Serviciului Român de Informații (SRI) insistă că „am respectat întotdeauna spiritul și litera legii, atât ca demnitar al statului român, cât și că persoană privată, având convingerea fermă că nimeni nu este mai presus de lege”.
„Pe parcursul desfășurării procesului penal, voi susține cu onestitate și promptitudine toate demersurile legale și voi colabora pe deplin cu organele de cercetare penală pentru stabilirea adevărului și nevinovăției mele”, subliniază Coldea.
Acuză campanii mediatice derulate de „anumite trusturi media”
„În condițiile intenselor campanii mediatice interesate, pe care le derulează anumite trusturi media, cu promovarea de afirmații defăimătoare la adresa mea care nu au nicio legătură cu realitatea și cu interesul public, ci cu interese obscure ale unor personaje decredibilizate, nu voi face alte declarații publice înainte de finalizarea anchetei”, a conchis Florian Coldea.
Florian Coldea, generalul SRI Dumitru Dumbravă, avocatul Doru Trăilă și o a patra persoană, Dan Tocaci, șoferul lui Coldea, au fost plasați sub control judiciar sub cauțiune pentru „săvârșirea unor infracțiuni de trafic de influență, forma participației penale fiind autoratul și complicitatea”, a anunțat vineri Direcția Națională Anticorupție printr-un comunicat, fără a menționa explicit numele acestora.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro